R E G U L A M E N T U L
de acordare a Bursei de cercetare „Liviu Maior”

Art. 1. La iniţiativa familiilor Alina Maior Rotta și George Cristian Maior, se instituie bursa de cercetare „Liviu Maior”, acordată anual în amintirea istoricului şi profesorului Liviu Maior, cu scopul de a stimula interesul pentru cercetarea și cunoașterea istoriei Transilvaniei în secolele XVIII-XX în rândurile cercetătorilor de la Academia Română și a studenților doctoranzi ai Academiei Române și ai Facultății de Istorie și Filosofie a Universității Babeș-Bolyai din Cluj-Napoca.

Art. 2. Bursa „ Liviu Maior” reprezintă o recompensă morală și materială pentru cercetătorii și doctoranzii care s-au remarcat la manifestări științifice cu caracter profesional şi au publicat lucrări originale, care valorifică documente de arhivă şi alte izvoare istorice primare, înscriindu-se totodată pe direcţiile şi temele cultivate de-a lungul carierei sale științifice de către profesorul și istoricul Liviu Maior.

Art. 3. Bursa „ Liviu Maior”, în valoare de 1000 Euro se acordă anual, pe baza unui proces de selecţie, astfel: unui doctorand de la UBB sau Academia Română (400 Euro) și unui cercetător (600 Euro) de la Centrul de Studii Transilvane sau Institutul de Istorie „George Barițiu”. Competiţia pentru acordarea bursei va fi organizată de către Centrul de Studii Transilvane și Institutul de Istorie „George Barițiu”, deoarece profesorul Liviu Maior a refondat în 1991 Centrul de Studii Transilvane fiind primul director al acestuia, și a fost membru de onoare al  Institutului de Istorie „George Barițiu”. 

Art. 4. Înscrierea în competiția de premiere se face prin depunerea unui dosar de candidatură la secretariatul Institutului de Istorie „George Barițiu” sau la secretariatul Centrului de Studii Transilvane în zilele lucrătoare din perioada 1-15 septembrie între orele 10-12, sau la adresele de e-mail: secretariat.istorie@acad-cj.ro Sau secretariat.cst@acad-cj.ro
Dosarul de înscriere trebuie să conțină următoarele documente:
- cerere semnată olograf de către doctorand și cercetător
- CV 
- lista de publicații 
- fișa de îndeplinire a criteriilor CNATDCU de la domeniul Istorie și studii culturale, cu punctajul obținut de candidat la fiecare criteriu 
Art. 5. La competiția de premiere pot participa doctoranzii pe domeniul Istorie din cadrul Academiei Române și ai  Facultăţii de Istorie și Filosofie, care au realizat o cercetare istorică originală, ilustrată prin articole și comunicări, și cercetătorii de la Centrul de Studii Transilvane sau Institutul de Istorie „George Barițiu”. Pentru a fi eligibilă în vederea premierii, articolele și cărțile trebuie să întrunească următoarele condiții:
a) Să se înscrie cronologic în secolele XVIII-XX;
b) Să urmărească teme sau aspecte din următoarele direcții de cercetare, cultivate de istoricul Liviu Maior:
- Revoluția pașoptistă;
- Memorialistica și corespondența liderilor români din epocile modernă și contemporană;
- Istoria ideilor în epoca modernă; 
- Memorandul
- Asociaționism și naționalism în epoca modernă
- Istoria mișcării de emancipare națională a românilor din Transilvania;
- Primul Război Mondial;
- Istoria Graniței militare austriece
- Personalități ale românilor transilvăneni în secolele XVIII-XX
- Conferința de pace de la Paris 1919-1920

Art. 6. Dosarele vor fi evaluate de către un juriu format din șapte membri: doi reprezentanți ai familiei Maior; directorul Centrului de Studii Transilvane, directorul Institutului de Istorie „George Barițiu”, un conducător de doctorat din cadrul Facultăţii de Istorie şi Filosofie; un conducător de doctorat pe domeniul Istorie din cadrul Academiei Române, un reprezentant al Fundației Transilvania Leaders. Nu pot vota (dacă sunt în comisie) cadre didactice sau cercetători care coordonează teze de doctorat înscrise în competiţie.

[bookmark: _GoBack]Art. 7. Numele câştigătorilor bursei va fi afișat pe site-ul Institutului de Istorie „George Barițiu” și al Centrului de Studii Transilvane până cel târziu la data de 30 septembrie. 

Art. 8 Premiul de studii „Liviu Maior”, în valoare de 1000 de Euro (400 pentru doctorand și 600 pentru cercetător), se înmânează public la data de 2 octombrie (sau la cea mai apropiată zi lucrătoare din preajma zilei de naștere a istoricului Liviu Maior), în cadrul unei ceremonii organizate de către Institutul de Istorie „George Barițiu” și Centrul de Studii Transilvane, și care va fi anunțată public.
